Goeie nuus: Skoolwerker maak jare later steeds harte warm | Maroela Media
Roet. Foto: Facebook
Herinneringe aan Roet bring steeds 'n glimlag op die gesigte van alumni van die Hoërskool Carolina.
Roet, wat vir jare by die hoërskool gewerk het, is verstandelik gestremd. Fransie Krige vertel hoe mnr. Theron, wat destyds die skoolhoof was, vir Roet in sy sorg geneem het. "Hy is meneer Theron se huishulp se seun."
Sy werk by die skool was om die verwarmers aan die gang te hou sodat die leerlinge warm klaskamers kon hê. "Hy het sy werk baie ernstig geneem, die kamer waar hy die verwarmers met steenkool gestook het, was altyd ontsettend netjies." Roet het ook die skool se tuine versorg.
Krige onthou dat Roet altyd 'n lang jas gedra het en wanneer die leerlinge hom geterg het en gesê het hulle gaan sy jas vat, het hy baie ontsteld geraak. Mnr. Theron het die kinders telkemale hieroor vermaan en gesê hulle moet ophou om vir Roet te terg.
Roet het sy lewe lank by die skool gewerk. Mnr. Theron het die geld wat Roet verdien het in 'n trust geplaas sodat Roet gemaklik kan leef op sy oudag, aangesien Roet nie meer familie het wat vir hom kan sorg nie.
Hy bly vandag in 'n ouetehuis in Carolina waar hy steeds harte warm maak. "Die mense in die ouetehuis is baie lief vir hom."
Krige, wat op die ouetehuis se bestuur is, het gesê die bestuur is van mening dat Roet 'n baie voorbeeldige mens is ten spyte van die agterstand wat hy het.
"Hoewel hy al blind is, weet hy presies waar om te loop in die ouetehuis, om buitentoe te gaan en weet ook presies waar sy kamer is."
Roet is al in sy tagtigs, maar het steeds 'n kinderlike speelsheid en 'n jonkheid van gees. "Hy gaps gereeld die ander mense in die ouetehuis se toiletpapier." Ander onthou hoe Roet altyd gedans het wanneer die skool se kadetorkes begin speel het. "'n Mens kan sê dat mnr. Theron vir Roet 'n kans in die lewe gegee het."
Dis nou 'n wonderlike goeie storie! Dankie Maroela!
Roet, jy is nog van die ou-skool garde, wat trots en ordentlik is. Ek is baie bly dat Mnr Theron gesorg het dat jy ook 'n plekkie in die son het. Ek wens vir Roet 'n heerlike aftrede toe.
Ek het lekker gelees! Dankie Maroela! Wel gedaan Annemarie
Baie goeie storie uit ons ou dae. Ou Roet was net 'n unieke persoon. Ons kan ook net dankie se vir Roet se boilers – dit het ons 'n rookplekkie gegee waar daar mos maar altyd rook sou wees :)
Maak mens se hart sommer warm! Wens die wat so klippe gooi oor ras wil hierdie storie lees en besef dat daar wel goeie blank en nie-blankes bestaan. Mag jy nog baie mense gelukkig maak in jou aftrede Roet – ek is seker jou & mnr Theron se plekkies is bespreek in die hemel.